Alcaraz: ‘Grand Slam-titel binne my bereik’Carlos Alcaraz. Foto: Christophe Archambault/AFP. Alexander Zverev mag dalk beter tennis in hul kwarteindstryd op Roland-Garros gespeel het, maar Carlos Alcaraz glo dat ’n Grand Slam-titel binne sy bereik is. Die Duitser het die wedstryd met 6-4, 6-4, 4-6 en 7-6 beklink, om sy plek in die halfeindstryd teen Rafael Nadal te bespreek. Dit was veral sy blitsige afslane wat Alcaraz laat bontstaan het. “Wanneer jy op die hoogste vlak van die sport speel, moet jy vanuit die staanspoor op alle suiers kan vuur. Dit is iets wat ek nie teen Zverev kon regkry nie,” het die 19-jarige Spanjaard gesê. Tog is Alcaraz ongetwyfeld die toekoms van wêreldtennis. Hy het ’n rukkie gelede die eerste speler ooit geword om in dieselfde toernooi met Novak Djokovic en Rafael Nadal af te reken, terwyl sy wedstryd teen Albert Ramos-Vinolas as een van die heel beste tweestryde van die 2022- Franse Ope gereken word. “Ek moet beslis beter in my volgende wedstryde speel. Maar ek dink nie ek is te ver van ’n Grand Slam-halfeindstryd of -titel nie. Ek het beslis die selfvertroue en vermoë om dit te bereik.” Hoewel hy nie die pyp teen Zverev kon rook nie, is hy steeds tevrede met sy spel. “Ek het met my kop omhoog van die baan gestap. Ek het tot die laaste punt van die wedstryd baklei en ek is trots daarop.” In een van gister se kwarteindstryde het Casper Ruud gesorg dat Holger Rune se droomlopie tot ’n einde kom toe hy die jong Deense speler met 6-1, 4-6, 7-6 en 6-3 getroef het. Rune het vroeër vir Stefanos Tsitsipas uitgeskakel. Uitslae: Casper Ruud klop Holger Rune met 6-1, 4-6, 7-6 en 6-3 Marin Cilic klop Andrey Rublev met 5-7, 6-3, 6-4, 3-6 en 7-6. Vandag se bepalings: Iga Swiatek teen Daria Kasatkina Martina Trevisan teen Coco Gauff.